2023 5 30
LT
Europos Sąjungos oficialusis leidinys
C 188/77
6. primygtinai ragina Europos cheminių medžiagų agentūrą (ECHA) arba prireikus kitą kompetentingą Europos įstaigą parengti vienodą požiūrį į asbesto turinčių produktų aptikimą.
Siekiant palengvinti ankstyvą aptikimą valstybėse narėse, pageidautina, kad būtų sudarytas gaminių, kurių sudėtyje gali būti asbesto, registras.
Taip pat palankiai vertina Europos Komisijos pasiūlymą dėl teisėkūros iniciatyvos „Asbesto tikrinimas, registravimas ir stebėsena“, kuria siekiama panaikinti nacionalinių veiksmų šioje srityje spragą.
Nustačius privalomą asbesto patikrą ir registravimą pastatuose ir parengus nacionalines asbesto šalinimo strategijas visoje ES turėtų būti laikomasi suderinto ir palyginamo požiūrio, taip sukuriant saugesnę aplinką ir užtikrinant aukštesnį ES piliečių apsaugos lygį.
Direktyvoje taip pat turėtų būti atsižvelgiama į poreikį apsaugoti skubios pagalbos tarnybas (įskaitant ugniagesius, policiją, gydytojus ir gelbėtojus) nuo rizikos, susijusios su asbesto poveikiu, sukuriant atnaujintą ir prieinamą duomenų bazę, kurioje būtų saugomi patikimi duomenys apie infrastruktūrą, kurioje patvirtintas arba tikėtinas asbesto buvimas;
7. pažymi, jog tam, kad Direktyva būtų taikoma sėkmingai, valstybės narės ir ES institucijos turėtų aktyviai įtraukti vietos ir regionų valdžios institucijas į visus peržiūrėtos Direktyvos koordinavimo ir įgyvendinimo etapus;
8. pritaria tam, kad būtų patvirtinta bendra ES sistema, pagal kurią būtų lengviau lokalizuoti asbestą ir vėliau jį saugiai pašalinti iš ES pastatų ūkio.
Komitetas ragina Europos Komisiją ir valstybes nares parengti ir skatinti bendrą ir sistemingą asbesto problemos sprendimo metodą (pradedant inventorizacijos metodu, vykdant informavimo ir švietimo kampanijas, programas, skirtas padėti gyventojams, rangovams ir vietos bei regionų valdžios institucijoms šalinti asbestą, ir baigiant sveikatos apsaugos ir asbesto saugojimo sprendimais);
9. susirūpinęs pažymi, kad kai kuriose ES valstybėse narėse leidžiama savarankiškai išmontuoti asbesto produktus.
Atkreipia dėmesį į tai, kad darbuotojų mokymas yra labai svarbus siekiant išvengti asbesto poveikio darbe rizikos, todėl, siekiant užtikrinti, kad tie patys standartai būtų taikomi visoje ES, reikalingos Europos gairės dėl reikiamų įgūdžių sertifikavimo.
Todėl ragina parengti Europos gaires dėl darbuotojų įgūdžių, reikalingų saugiai šalinti asbesto turinčias sudedamąsias dalis, sertifikavimo;
10. ragina Komisiją sukurti mechanizmus, kuriais būtų saugiai paspartintas asbesto pašalinimas didinant informuotumą, gerinant švietimą šiuo klausimu ir užtikrinant didesnę darbuotojų ir gyventojų apsaugą, įgyvendinant veiksmingas, patrauklias ir tikslines švietimo ir informavimo programas (be kita ko, skirtas vietos ir regionų valdžios institucijų ir sveikatos priežiūros tarnybų darbuotojams);
11. pažymi, kad dėl visuotinai siekiamos žaliosios pertvarkos ir ES pastangų didinti pastatų renovacijos mastą įgyvendinant iniciatyvą „Renovacijos banga“ taip pat gali išaugti asbesto poveikio atvejų, ypač statybininkams.
Todėl labai svarbu taikyti veiksmingesnio asbesto šalinimo stebėsenos sprendimus nustatant specialią su asbestu susijusiomis ligomis sergančių asmenų sveikatos priežiūros ir gydymo sistemą (darbuotojams, kurie šiuo metu dirba arba anksčiau dirbo su asbestu susijusiuose sektoriuose);
12. atkreipia dėmesį į tai, kad reikia inicijuoti ir finansiškai remti mokslinių tyrimų ir technologinės plėtros centrų novatorišką veiklą siekiant užtikrinti saugų asbesto šalinimą, konservavimą ir saugojimą (pvz., pagal programą „Horizontas“).
Daugelyje šalių pavojingoms atliekoms saugoti vis dar naudojami sąvartynai arba specialūs asbesto atliekoms saugoti skirti įrenginiai.
Didėjantis asbesto šalinimo mastas reiškia, kad gerokai padaugės šio pavojingo mineralo sandėliavimo plotas.
Kartu rekomenduoja sukurti miestų ir regionų, susiduriančių su šia problema ir asbesto poveikiu jų teritorijoje, tinklą.
Tikslas – plėtoti bendradarbiavimą keičiantis patirtimi ir kuriant partnerystes, kad būtų įgyvendinami bendri tarptautiniai mokslinių tyrimų projektai, bendrai finansuojami Europos Sąjungos lėšomis;
13. pažymi, kad asbestas šalinamas lėtai visų pirma todėl, kad finansavimas skiriamas tik asbesto produktų (ypač „Eternit“ stogo dangų) šalinimui ir utilizavimui.
Gyventojams neretai trūksta finansinių išteklių statybinėms medžiagoms ir paslaugoms naujam stogui uždengti, todėl jie atsisako tokių investicijų.
Reikia nustatyti naujus subsidijų mechanizmus ir paskatas (pvz., mokesčių lengvatas, subsidijas);
14. siekdamas apsaugoti darbuotojus, kurie patiria asbesto poveikį, ir kuo labiau sumažinti asbesto poveikį aplinkai, pritaria raginimui parengti Europos asbesto šalinimo strategiją, kuri užtikrintų integruotą požiūrį į įvairias politikos sritis ir visose valstybėse narėse įgyvendintų sisteminius ir veiksmingus sprendimus dėl inventorizacijos, stebėsenos, saugaus šalinimo, saugojimo ir švietimo (mokymo) metodų;